Document ID: 32005D0363

ID-DEĊIŻJONI TAL-KUMMISSJONI
tat-2 ta' Mejju 2005
dwar miżuri ta' protezzjoni ta' saħħet l-annimali kontra d-deni Afrikan tal-ħnieżer f'Sardinja, l-Italja
(innotifikata taħt in-numru tad-dokument C(2005) 1321)
(Test b'rilevanza għaż-ŻEE)
(2005/363/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea.
Wara li kkunsindrat id-Direttiva tal-Kunsill 89/662/KEE tal-11 ta' Diċembru 1989 dwar kontrolli veterinarji fil-kummerċ intra-Komunitarju bil-ħsieb tal-kompletar tas-suq intern (1), u b'mod partikolari l-Artikolu 9(4) tagħha,
Wara li kkunsindrat id-Direttiva tal-Kunsill 90/425/KEE tas-26 ta' Ġunju 1990 dwar kontrolli veterinarji u żootekniċi applikabbli fil-kummerċ intra-Komunitarju f'ċerti prodotti u annimali ħajjin bil-ħsieb tal-kompletar tas-suq intern (2), u b'mod partikolari l-Artikolu 10(4) tagħha.
Wara li kkunsidrat id-Direttiva tal-Kunsill 2002/99/KE tas-16 ta' Diċembru 2002 li tistabbilixxi l-kundizzjonijiet sanitarji li jirregolaw il-produzzjoni, l-ipproċessar, id-distribuzzjoni u l-introduzzjoni ta' prodotti li ġejjin mill-annimali għall-konsum mill-bniedem (3), u b'mod partikolari l-Artikoli 4(3) tagħha,
Billi:
(1)
Id-Deċiżjoni tal-Kummissjoni 2003/514/KE ta' l-10 ta' Lulju 2003 dwar miżuri ta' protezzjoni tas-saħħa kontra d-deni Afrikan tal-ħnieżer f'Sardinja (4) ġiet adottata bi tweġiba għall-preżenza tad-deni Afrikan tal-ħnieżer fil-provinċja ta' Nuoro, f'Sardinja, l-Italja.
(2)
Fl-2004, tfaċċat rekrudexxenza serja tad-deni Afrikan tal-ħnieżer f'Sardinja. Id-deni Afrikan tal-ħnieżer għandu jibqa' jitqies bħala marda endemika fil-popolazzjoni tal-ħnieżer, kemm dawk imrobbija kif ukoll dawk slavaġ fil-provinċja ta' Nuoro. Xi tifqigħat ta' dik il-marda, madankollu, ġew innotifikati wkoll fil-ħnieżer imrobbija f'provinċji oħrajn ta' Sardinja.
(3)
Is-sitwazzjoni tal-marda tista' twassal biex jiġu pperikolati l-merħliet tal-ħnieżer f'reġjuni oħra ta' l-Italja u fi Stati Membri oħra, fid-dawl tal-kummerċ tal-ħnieżer ħajjin, is-semen, l-ova u l-embrijoni tal-ħnieżer u l-laħam tal-majjal, prodotti mil-laħam tal-majjal u prodotti oħra li fihom il-laħam tal-majjal.
(4)
L-Italja ħadet miżuri sabiex tiġġieled id-deni Afrikan tal-ħnieżer f'Sardinja fi ħdan il-qafas tad-Direttiva tal-Kunsill 2002/60/KE tas-27 ta' Ġunju 2002 li tistabbilixxi dispożizzjonijiet speċifiċi għall-kontroll tad-deni Afrikan tal-ħnieżer u li temenda d-Direttiva 92/119/KEE rigward il-marda Teschen u d-deni Afrikan tal-ħnieżer (5).
(5)
L-Italja rrevediet il-miżuri meħuda sa issa fil-ġlieda kontra l-marda fid-dawl tar-rekrudexxenza tal-marda fl-2004.
(6)
Id-Deċiżjoni tal-Kummissjoni 2005/362/KE tat-2 ta' Mejju 2005 (6) ġiet adottata sabiex tapprova l-pjan imressaq mill-Italja għall-qerda tad-deni Afrikan tal-ħnieżer fost il-ħnieżer slavaġ.
(7)
Fid-dawl tas-sitwazzjoni epidemjoloġika ta' bħalissa, jixraq li jiġu applikati aktar miżuri Komunitarji fit-territorju kollu ta' Sardinja rigward il-moviment tal-ħnieżer ħajjin u s-semen, l-ova u l-embrijoni tal-ħnieżer u l-ispedizzjoni tal-laħam tal-majjal, prodotti mil-laħam tal-majjal u prodotti li fihom il-laħam tal-majjal.
(8)
Jixraq li jiġu stipulati ċerti derogi mill-miżuri stipulati f'din id-Deċiżjoni għal laħam tal-majjal li jkun ġej minn ħnieżer li jkunu ddaħħlu f'Sardinja bħala ħnieżer għall-qatla skond id-Direttiva tal-Kunsill 64/432/KEE tas-26 ta' Ġunju 1964 dwar problemi ta' saħħet l-annimali li jeffettwaw il-kummerċ intra-Komunitarju f'annimali bovini u ħnieżer (7) jew id-Direttiva tal-Kunsill 72/462/KEE tat-12 ta' Diċembru 1972 dwar problemi ta' spezzjoni veterinarja u sanitarja fl-importazzjoni ta' annimali bovini, ovini u kaprini u ħnieżer, laħam frisk jew prodotti tal-laħam minn pajjiżi terzi (8) jew id-Direttiva tal-Kunsill 2004/68/KE tas-26 ta' April 2004 li tistabbilixxi regoli dwar saħħet l-annimali għall-importazzjoni lejn il-Komunità jew it-tranżitu minn ġo fiha ta' ċerti annimali tad-dwiefer mgħawwġa (ungulate) ħajjin, li temenda id-Direttivi 90/426/KEE u 92/65/KEE u tabbroga id-Direttiva 72/462/KEE (9) jew li jissodisfa ċerti rekwiżiti ta' din id-Deċiżjoni.
(9)
Jixraq ukoll li jiġu stipulati ċerti derogi għal prodotti mil-laħam tal-majjal u prodotti oħra li fihom dan it-tip ta' laħam miksuba minn laħam li ddaħħal f'Sardinja bħala laħam frisk tal-majjal skond id-Direttiva tal-Kunsill 64/433/KEE tas-26 ta' Ġunju 1964 dwar il-kundizzjonijiet sanitarji għall-produzzjoni u l-immarkitjar tal-laħam frisk (10) jew skond id-Direttiva 2002/99/KE jew li jikkonformaw mad-Direttiva tal-Kunsill 77/99/KEE tal-21 ta' Diċembru 1976 dwar problemi sanitarji li jaffettwaw il-produzzjoni u l-immarkitjar ta' prodotti tal-laħam u ċerti prodotti oħra li ġejjin mill-annimali (11) jew li jissodisfaw ċerti rekwiżiti ta' din id-Deċiżjoni.
(10)
Sabiex jiġi żgurat li l-laħam tal-majjal, prodotti mil-laħam tal-majjal u prodotti oħra li fihom il-laħam tal-majjal, li ma jissodisfawx ċerti rekwiżiti ta' saħħet l-annimali ma jintbagħtux minn Sardinja u sabiex tiġi żgurata t-traċċabilità tat-tali laħam u prodotti tal-majjal, il-laħam tal-majjal għandu jiġi mmarkat b'mod speċjali. Dawn il-marki speċjali għandu jkunu b'tali mod li ma jiġux mitfixkla mat-timbru ovali għal-laħam tal-majjal stipulat fil-punt 50 tal-Kapitolu XI ta' l-Anness I għad-Direttiva 64/433/KEE, jew wara d-data ta' l-applikazzjoni tiegħu mal-marka sanitarja skond ir-Regolament (KE) Nru 854/2004 (12), u mat-timbru ovali għal prodotti mil-laħam tal-majjal u prodotti oħra li fihom il-laħam tal-majjal stipulat fil-punt 4 tal-Kapitolu VI ta' l-Anness B għad-Direttiva 77/99/KEE, jew wara d-data ta' l-applikazzjoni tiegħu mal-marka ta' identifikazzjoni skond ir-Regolament (KE) Nru 853/2004 (13).
(11)
Id-Deċiżjoni 2003/514/KE għandha għalhekk tkun abbrogata.
(12)
Il-miżuri stipulati f'din id-Deċiżjoni huma skond l-opinjoni tal-Kumitat Permanenti dwar il-Katina Alimentari u s-Saħħa ta' l-Annimali,
ADOTTAT DIN ID-DEĊIŻJONI:
Artikolu 1
Suġġett u firxa ta' applikazzjoni
Din id-Deċiżjoni tistabbilixxi regoli dwar saħħet l-annimali rigward:
a)
il-moviment ta' ħnieżer ħajjin, is-semen, l-ova u l-embrijoni tal-ħnieżer u l-ispedizzjoni tal-laħam tal-majjal, prodotti mil-laħam tal-majjal u kwalunkwe prodotti oħra li fihom il-laħam tal-majjal ta' oriġini minn Sardinja; u
b)
l-immarkar tal-laħam tal-majjal, prodotti mil-laħam tal-majjal jew kwalunkwe prodotti oħra li fihom laħam tal-majjal f'Sardinja.
Artikolu 2
Definizzjonijiet
Għall-għanijiet ta' din id-Deċiżjoni, għandhom japplikaw id-definizzjonijiet li ġejjin:
a)
“ħanżir” kif imfisser fl-Artikolu 2(a) tad-Direttiva 2002/60/KE;
b)
“laħam tal-majjal” tfisser il-partijiet kollha tal-ħnieżer li huma adatti għall-konsum mill-bniedem;
c)
“prodotti mil-laħam tal-majjal” tfisser prodotti proċessati li jirriżultaw mill-ipproċessar tal-laħam tal-majjal jew mit-tkomplija ta' l-ipproċessar tat-tali prodotti pproċessati, b'mod li wiċċ il-qatgħa juri li l-prodott m'għadx għandu l-karatteristiċi ta' laħam frisk;
d)
“prodotti oħra li fihom il-laħam tal-majjal” tfisser prodotti għall-konsum mill-bniedem li fihom il-laħam tal-majjal jew prodotti mil-laħam tal-majjal.
Artikolu 3
Projbizzjoni tal-moviment ta' ħnieżer ħajjin, is-semen, l-ova u l-embrijoni tal-ħnieżer u l-ispedizzjoni tal-laħam tal-majjal, prodotti mil-laħam tal-majjal u kwalunkwe prodotti oħra li fihom il-laħam tal-majjal minn Sardinja
L-Italja għandha tipprojbixxi dawn li ġejjin:
a)
il-moviment ta' ħnieżer ħajjin minn Sardinja;
b)
il-moviment ta' semen, ova u embrijoni tal-ħnieżer minn Sardinja; u
c)
l-ispedizzjoni ta' laħam tal-majjal, prodotti mil-laħam tal-majjal jew kwalunkwe prodotti oħra li fihom laħam tal-majjal minn Sardinja.
Artikolu 4
Immarkar speċjali tal-laħam tal-majjal, prodotti mil-laħam tal-majjal u kwalunkwe prodotti oħra li fihom laħam tal-majjal f'Sardinja.
L-Italja għandha tiżgura li l-laħam tal-majjal, prodotti mil-laħam tal-majjal u kwalunkwe prodotti oħra li fihom il-laħam tal-majjal li jkunu ġejjin minn ħnieżer maqtula f'Sardinja jkunu mmarkati b'marka sanitarja jew ta' identifikazzjoni speċjali li ma tkunx tista' tiġi mitfixkla mat-timbru tal-Komunità u li għandha, b'mod partikolari, ma tkunx ovali.
Artikolu 5
Deroga mill-Artikoli 3 u 4 fir-rigward tal-laħam tal-majjal
1. Permezz ta' deroga minn punt (c) ta' l-Artikolu 3, l-Italja tista' tawtorizza l-ispedizzjoni ta' laħam tal-majjal minn Sardinja lejn żoni barra minn Sardinja jekk il-kundizzjonijiet stipulati fil-paragrafi 2 sa 5 ta' dan l-Artikolu jkunu ssodisfati.
2. Il-laħam tal-majjal għandu jkun ġej:
a)
jew minn ħnieżer:
i)
li jkunu ddaħħlu Sardinja bħala ħnieżer għall-qatla skond id-Direttiva 64/432/KEE jew id-Direttiva 72/462/KEE jew id-Direttiva 2004/68/KE u
ii)
li jikkonformaw mal-kundizzjonijiet stipulati fl-Anness II (A);
b)
jew inkella minn ħnieżer:
i)
li jkunu nżammu għall-inqas erba' xhur qabel id-data tat-trasportazzjoni lejn il-biċċerija fl-impriża oriġinarja tagħhom f'Sardinja li trid tkun tinsab barra miż-żoni elenkati fl-Anness I u
ii)
li jikkonformaw mal-kundizzjonijiet stipulati fl-Anness II.
3. Il-laħam tal-majjal għandu jinħadem, jinħażen u jiġi pproċessat fi stabbilimenti:
a)
li jkunu approvati għal dak il-għan mill-awtorità kompetenti; u
b)
li fihom il-laħam tal-majjal jinħadem, jinħażen jew jiġi pproċessat 'il hinn minn laħam ieħor li ma jikkonformax mal-paragrafu 2.
4. Permezz ta' deroga mill-Artikolu 4 ta' din id-Deċiżjoni, il-laħam tal-majjal għandu jiġi mmarkat bit-timbru ovali stipulat fil-punt 50 tal-Kapitolu XI ta' l-Anness I għad-Direttiva 64/433/KEE jew, wara id-data ta' l-applikazzjoni tiegħu, bil-marka sanitarja skond ir-Regolament (KE) Nru 854/2004.
5. Il-laħam tal-majjal għandu:
a)
jkun suġġett għal ċertifikazzjoni veterinarja skond l-Artikolu 5 tad-Direttiva 2002/99/KE; u
b)
jkun akkumpanjat, mal-ħruġ tiegħu minn Sardinja, minn ċertifikat intra-kummerċjali stabbilit bir-Regolament tal-Kummissjoni (KE) 599/2004 (14) komplut bir-rekwiżit sanitarju speċifiku stipulat fl-Anness III għal din id-Deċiżjoni.
Artikolu 6
Deroga mill-Artikoli 3 u 4 fir-rigward ta' prodotti mil-laħam tal-majjal u kwalunkwe prodotti oħrajn li fihom il-laħam tal-majjal
1. Permezz ta' deroga minn punt (c) ta' l-Artikolu 3, l-Italja tista' tawtorizza l-ispedizzjoni ta' prodotti mil-laħam tal-majjal u kwalunkwe prodotti oħra li fihom il-laħam tal-majjal minn Sardinja lejn żoni barra minn Sardinja jekk il-kundizzjonijiet stipulati fil-paragrafi 2 sa 5 ta' dan l-Artikolu jkunu ssodisfati.
2. Il-prodotti għandhom jew:
a)
jinkisbu minn laħam li jkunu ddaħħal f'Sardinja bħala laħam tal-majjal frisk skond id-Direttiva 64/433/KEE jew id-Direttiva 2002/99/KE; jew
b)
jinkisbu minn laħam tal-majjal li jikkonforma ma' l-Artikolu 5 ta' din id-Deċiżjoni; jew
c)
jikkonformaw ma' l-Artikolu 4(1) tad-Direttiva 2002/99/KE u jkunu ġew sottomessi għal trattament li jkun effettivament rikonoxxut li jelimina l-vajrus tad-deni Afrikan tal-ħnieżer kif stipulat fl-Anness III għal dik id-Direttiva.
3. Il-prodotti għandhom jinħadmu, jinħażnu u jkunu pproċessati fi stabbilimenti:
a)
li jkunu approvati għal dak il-għan mill-awtorità kompetenti; u
b)
li fihom jinħadmu, jinħażnu u jiġu pproċessati biss prodotti li jikkonformaw mal-paragrafu 2.
4. Permezz ta' deroga mill-Artikolu 4 ta' din id-Deċiżjoni, il-prodotti għandhom jiġu mmarkati bit-timbru ovali stipulat fil-punt 4 tal-Kapitolu VI ta' l-Anness B għad-Direttiva 77/99/KEE jew, wara id-data ta' l-applikazzjoni tiegħu, bil-marka ta' identifikazzjoni skond ir-Regolament (KE) Nru 853/2004.
5. Il-prodotti għandhom:
a)
jkunu suġġetti għaċ-ċertifikazzjoni veterinarja skond l-Artikolu 5 tad-Direttiva 2002/99/KE; u
b)
jkun akkumpanjati, mal-ħruġ tagħhom minn Sardinja, miċ-ċertifikat intra-kummerċjali stabbilit bir-Regolament tal-Kummissjoni (KE) 599/2004 komplut bir-rekwiżit sanitarju speċifiku stipulat fl-Anness IV għal din id-Deċiżjoni.
Artikolu 7
Komunikazzjoni lill-Kummissjoni u lill-Istati Membri l-oħra
L-Italja għandha tikkomunika lill-Kummissjoni u lill-Istati Membri l-oħra, kull sitt xhur mid-data tad-Deċiżjoni, dan li ġej:
a)
il-lista aġġornata ta' l-istabbilimenti approvati msemmija fl-Artikoli 5(3) u 6(3); u
b)
il-lista tal-kunsinji kollha ta' laħam tal-majjal, prodotti mil-laħam tal-majjal u kwalunkwe prodotti oħra li fihom il-laħam tal-majjal li jkunu ġew iċċertifikatai kif stipulat fl-Artikoli 5(4) u 6(4); u
c)
kwalunkwe informazzjoni relevanti rigward l-applikazzjoni ta' din id-Deċiżjoni.
Artikolu 8
Revoka
Id-Direttiva 2003/514/KE hi abrogata.
Artikolu 9
Id-destinatarji
Din id-Deċiżoni hija indirizzata lill-Istati Membri.
Magħmula fi Brussell, fit-2 ta' Mejju 2005.

Labels: 3
18
17
6